
JVTorbx  interni  subito  invadentes,  signisque 
periculosis  emicantes,  non  solum  alios  et  impe¬ 
ritos  perterrefaciunt,  sed  difficultatibus  medi¬ 
cum  ipsum,  utcunque  solertem,  haud  levibus 
angunt.  Neque  hoc  mirum  ;  scilicet,  quia  causa 
et  fons  mali  intra  corpus,  ubi  neque  oculis  ne¬ 
que  tactu  indagari  queant,  necessarie  obtegun¬ 
tur. 

Inter  morbos  internos  et  mala  e  vi  externa 
orientia  plurimum  hic  intercedit  discrimen  ;  in 

his  nimirum  causa,  natura,  atque  laesionis  mag¬ 
nitudo  saepe  specie  prima  facile  dignoscuntur 
in  illis  autem  nihil  in  aprico  est  praeter  effec¬ 
tum,  quo  perpenso,  laesionis  internae  natura 
et  magnitudo,  conjecturis  saepe  parum  accura¬ 
tis  vel  haud  raro  obscuris,  quaerendae  sunt. 

Harum  observationum  haemorrhagiarum  to¬ 
tus  ordo,  sed  praecipue  haemoptysis,  prae  cae- 
teris  morbis  internis,  exemplum  praebere  solet : 
quippe  quia  hic  morbus  pulmonem,  viscus  vitae 
prorsus  necessarium,  fabrica  delicatissimum, 
vasis  nervisque  exiguis  praeditum,  ideoque  cau¬ 
sis  saepe  levibus  facile  vitiatum,  multis  et  non- 
nunquam  insanabilibus  morbis  obnoxium,  occu¬ 
pat  infestatque. 

Mihi  aliquid  de  re  medica  scribere  volenti, 
curationem  haemoptyseos  tractare,  in  mentem 
ventum  est.  Si  adeo  felix  sim,  aliquid  judicum 
eruditorum  attentione  dignum,  proferre,  prae¬ 
mium  gratissimum  me  adeptum  esse,  lubentis- 
sime  fatebor,  neque  me  hujus  tentaminis,  ut¬ 
cunque  rudis  et  maculosi,  unquam  poenitebit. 

HISTORIA  MORBI. 

Haemoptysis  in  classe  “  Pyrexiae55  et  ordine 
“  Haemorrhagiae5 ' 5  a  clarissimo  Culleno  col¬ 
locatur,  hancque  definitionem  accepit : 

“  Genarum  rubor  ;  molestiae  aut  doloris,  et 
“  aliquando  caloris,  in  pectore  sensus  ;  dys- 
<s  pnoea  ;  titillatio  faucium  ;  tussis  aut  tussicula 
“  sanguinem  floridum,  saepe  spumosum,  reji- 
“  ciens.55 

* 

Morbus  omnibus  regionibus  et  anni  tempes¬ 
tatibus  communis,  sed  vere  vel  aestate  sese 
saepius  ostendit.  Haud  dubium  homines  inter 
decimum  sextum  et  trigesimum  aetatis  annum, 
florente  juventute,  eximioque  vultus  colore, 
temperamento  sanguineo  (praesertim  si  nonni¬ 
hil  vitii  haereditarii  scrophulosi  adfuerit)  prae¬ 
stantes,  impetui  hujus  morbi,  prae  caeteris, 
maxime  obnoxios  esse. 

De  emptione  sanguinis  signis  sequentibus 
admonemur  ;  scilicet,  lassitudine  generali,  ven-* 
triculi  flatu  vel  nausea,  rigoribus  validis,  sed 
nonnunquam  satis  levibus,  et  ab  aegro  ipso  vix 
percipiendis,  molestiae  sensu  circum  praecordia, 
pulsibus  arteriarum  crebris,  sed  debilibus,  capi¬ 
tis  dolore,  et  hectico  oris  rubore. 

His  per  spatium  horae  vel  amplius  prementi¬ 
bus,  haud  multo  post  accedunt  motus  arteria¬ 
rum  incitatior, —fortior ;  calor  auctus,  sitis,  an¬ 
xietas,  difficultas  spiritum  trahendi,  moles  in  imo 
pectore  haerens,  tussicula,  faucium  et  glottidis 
titillatio  ingrata,  et  gustus  linguae  subsalsus  pe¬ 
culiaris. 

% 

Quum  usque  ad  summum  haec  symptomata 
pervenerint,  subito  erumpit  cruoris  copia  (major 
minorve  prout  res  diversae  se  habeant),  eodem- 
que  temporis  momento,  aeger  sensu  suffocatio¬ 
nis  vel  mortis  propinquae  gravissimo,  tussique 
spastica,  convulsiva,  donec  sanguis  per  tra¬ 
cheam  fuerit  tandem  ejectus,  miserrime  tor¬ 
quetur. 

Postquam  fluxus  sanguinis  natura  vel  arte 

medica  repressus  fuerit,  pyrexia  non  secus  ac 
alia  infaustae  valetudinis  signa  sponte  evanes¬ 
cunt,  aegrumque  refectum,  intervallum  sani¬ 
tatis  magis  minusve  longum  possidentem,  lin¬ 
quere  solent.  Cruorem  exsputum  plerumque 
fluidum,  tenuem,  spumosum,  colore  ruberri¬ 
mum,  vidimus  ;  sed  nonnunquam  nigrum  et 
leviter  coagulatum  ;  scilicet  hunc  induit  colo¬ 
rem  solito  diutius,  postquam  e  vase  rupto  ef¬ 
fluxerit,  intra  pulmones  commorando. 

Morbi  signa  generalia  me  nunc  enumerasse 
credo  ;  sed,  sine  dubio,  secundum  causae  occa- 
sionalis  vel  excitantis  naturam  viresque,  varia 
reperiebuntur. 

Exacerbatio  febrilis  (haemorrhagiae  prae- 
nuncia)  sub  vesperem  ingravescit,  et  multo 
mane  resolvitur  ;  quamobrem  quotidie  ante  me¬ 
ridiem  aegrotus  malorum  ingens  lenimen  sen¬ 
tire  solet. 

Singulis  haemoptyseds  impetibus  semper  in¬ 
stabit  nonnihil  periculi :  subita  mors  minime 
verenda,  nisi  quum,  diruptis  quibusdam  pulmo¬ 
num  arteriis  amplis,  sanguinis  rivus  adeo  prae- 

ceps  et  volubilis  fuerit,  ut  neque  natura  neque 
remediorum  usu  cohibeatur.  Plus  periculi  e 
remotis  effectibus  plerumque,  quam  e  jactura 
sanguinis  praesente,  imminere  videtur  ;  namque 
a  singula  sanguinis  eruptione,  haud  dubium 
pulmones  nonnihil  damni,  causam  phthiseos  im¬ 
medicabilis  forsitan  evasuri,  semper  perferre. 

Haemoptysin  haud  raro  indicium  vel  seque¬ 
lam  pneumoniae  invenimus.  In  pneumonia 
graviore  expectorationem  sanguine  tinctam, 
apud  nonnullos  infausti,  et  apud  alios  medicos 
felicis  ominis  signum  saepissime  vidimus;  sed 
de  his  rebus  non  hic  locus  est  disserendi :  de 
haemoptysi  idiopathica  solummodo,  vero  atque 
speciali  morbo,  in  hoc  tentamine  agendum  est. 


CAUSAE  PftAEDISPONENTES. 

1.  Causa  haemoptysi  praedisponens  frequen- 
tissima,  constantissima  (et  sine  qua  omnes  fe- 

*  Vide  “  Sir  J.  Pringle  on  Diseases  of  the  Army,”  Part  5.  cap.  2.  p.  140« 

re  causae  excitantes  plerumque  innocuae  fo¬ 
rent),  conformatio  prava  vel  thoracis  ipsius  vel 
viscerum  ejus,  apud  omnes  rite  habetur.  Tho¬ 
rax  minime  capax,  vasa  pulmonum  sanguifera 
pro  rata  parte  exigua,  transitumque  sanguinis 
facilem  abnegantia,  vel  fabrica  pulmonis  ipsius 
nimis  gracilis  et  debilis,  si  naturam  morbosam 
de  seipsis  non  agnoscant,  tamen  multis  et  gravi¬ 
bus  morbis  plane  et  maxime  favent.  Sed  hanc 
fabricam  pectoris  imperfectam  plerumque  vitio 
scrophuloso  sociatam,  semper  congenitam,  a 
prima  etiam  origine  pendere,  et  igitur  prorsus 
insanabilem  fore,  perspicuum  est.  Hos  igitur 
tali  conformatione  praeditos,  (heu !  saepe  for¬ 
mosissimos  et  dilectissimos),  et  decet  et  opor¬ 
tet  alias  causas,  cum  praedisponentes  tum  exci¬ 
tantes,  majore  cura  atque  diligentia  evitare. 

2.  Cicatrix  pristini  vulneris  thoracem  et  pul¬ 
mones  penetrantis,  inter  causas  praedisponen¬ 
tes  de  jure  collocatur  j  nimirum,  infirmitatem 
loci  inducit,  arteriasque  reddit  pulmonales,  (in 
situ  cicatricis  saltem),  vi  etiam  minima,  faciles 
ruptu. 

Eidem  capiti,  thoracis  contusiones,  spiculas- 
que  costarum  fractarum  acutas  pulmonibus  im¬ 
pactas,  et  vasa  sanguifera  lacerantes,  addere  li¬ 
cet. 

3.  Pneumonia  immanis,  brevibus  intervallis 
rediens,  haemoptysin  inter  sequelas  solitas  in¬ 
terdum  induxit. 

4.  Tussis  vetusta  fabricam  pulmonum  vexat, 

. — debilitat;  idcirco  causa  fit  praedisponens  haud 
parvi  momenti. 

5.  Victus  lautus  irregularis,  et  liquoris  me¬ 
racioris  vel  laticis  spirituosi  usus  immodicus 
luxuriosus,  adhibita  interim  corporis  exercita¬ 
tione  pene  nulla,  videlicet  molem  sanguinis  pul¬ 
monibus  propellendam,  vimque  cordis  moven¬ 
tem  plus  quam  sat  est,  augendo,  vix  non  no¬ 
cent. 

6.  Tibiae  vel  instrumentorum  similium  per¬ 
flatum  consuetum,  causae  cum  praedisponentis 
tum  excitantis  vice  perfunctum  iri,  ratio  sat  su- 
perque  monstrat ;  idcirco  auloedos,  musices¬ 
que  istiusmodi  assectatores,  prae  caeteris  hae¬ 
moptysi  obnoxios  esse,  experientia  multa  proba¬ 
vit. 


DE  HAEMOPTYSI. 


9 


Omnia,  denuo,  structuram  et  functiones  pul¬ 
monum  debilitantia— impedientia,  pro  causis  hu¬ 
jus  haemorrhagiae  praedisponentibus  respicere 
fas  est. 


CAUSAE  EXCITANTES. 

Inter  causas  praedisponentes  et  excitantes 
minimum  saepe  intercedere  discrimen,  aliosque 
nonnunquam  alios  limites  occupare,  observatio 
quotidiana  demonstrat. 

1.  Pulmonibus  jam,  quocunque  modo,  debi¬ 
litatis,  haemorrhagia  excitatur  plerumque  co¬ 
natu  quovis,  vel  motu  corporis  subito,  valido, 
inopinato ;  veluti  ambulando,  currendo,  salien¬ 
do,  diutius  justo  loquendo,  clamitando,  sternu¬ 
tando,  instrumenta  musica  vehementer  inflando, 
et  similibus. 

Inter  causas  excitantes  frequentiores  operae 
pretium  sit  enumerare 

B 

2.  Tussis  vehementis  paroxysmum  subitum, 
quacunque  irritatione  inductum  ; 

3 .  Turpem  vini  aut  laticis  spirituosi  ingurgi¬ 
tationem  ; 

4.  Vim  externam  pectori  illatam ; 

5.  Plethoram  quocunque  modo  increpantem  ; 

6.  Calorem  externum  nimis  auctum,  et  cor¬ 
pori,  aequo  diutius,  admotum  ; 

7*  Congestionem  topicam ,  vel  sanguinis  intra 
pulmones  cumulum  abnormem,  exercitatione 
immodica,  spirandi  difficultate,  aliisque  causis 
internis  parum  intellectis,  eousque  coactum. 


DE  DIAGNOSI. 

Diagnosis  hujus  morbi  plerumque  facilis  : 
nullis  aliis  praeter  Haematemesin  confundi  que¬ 
at  ;  huic  etiam  revera  Haemoptysis  longe  ab¬ 
similis. 

In  Haematemesi,  nempe,  sanguinem  effusum, 
colore  nigerrimum,  alimentis  crudis,  aliisque 

ingestis  nuper  devoratis,  commixtum,  nixuque 
vomitionis  vehemente  semper  rejectum,  vide¬ 
mus  ;  adsunt  quoque  nausea  antecedens,  dolor 
regionem  ventriculi  et  jecinoris  circiter  infixus, 
vertigo,  aliaque  stomachi  graviter  laborantis 
indicia. 

In  Haemoptysi,  e  contrario,  color  sanguinis 
arteriosus,  non  secus  ac  tussicula,  dyspnoea,  &c. 
thoracem  sedem  mali,  digito  satis  superque  rec¬ 
to,  nunquam  non  monstrabunt. 

Profluvium  sanguinis  e  vasis  faucium  exi¬ 
guis  laceratis,  erumpens,  prava  nonnullorum  o- 
pinione  pro  Haemoptysi  ratum  esse  dicitur ; 
sed  nisi  ignaros  haemorrhagia  talis  fallere  non 
potest,  quippe  quia  fons  mali  oculis  etiam  im¬ 
peritorum  facile  detegendus. 

Vir  clar.  Professor  Gregory  suis  auditori¬ 
bus  narrat,  seipsum  in  Nosocomio  Regio  Edi- 
nensi  novisse  balatrones  Haemoptysin  simulan¬ 
tes,  (scilicet  gingivas  laxas  sugendo),  et  salivam 
< 

sanguineam  tussicula  ficta  exspuentes,  et  quam- 
plurimis  juramentis  se  pectore  laborare  affirman¬ 
tes.  A  talibus  dolis  medicum  cavere  oportebit. 

DE  PROGNOSI. 

De  terminatione  haemorrhagiae  pulmonalis 
(nulla  vi  externa  incitatae)  judicium  ab  aegri 
valetudine  priore  et  thoracis  conformatione  de¬ 
ducere  conamur.  Omnibus  constitutione  vali¬ 
da  praeditis,  et  vitii  alicujus  scrophulosi  exper¬ 
tibus,  eventum  faustum  sperare  licet :  revera 
nihil  periculi  adesse  videtur  nisi  profluvium, 
quod  ad  vim  et  copiam,  velut  a  rupta  aliqua 
arteria  magna,  immodicum  fuerit. 

Ubi  fabrica  corporis,  praeter  solitum  laxa  et 
delicata,  Haemoptysin  crebro  et  intempestive 
redintegratam,  cum  morbum  de  seipso  pericu¬ 
losissimum  et  sanatu  difficillimum,  tum  morbo¬ 
rum  aliorum  causam,  in  prognosi  formanda,  re- 
spicere  debemus. 

Quum  morbus  homines  scrophula  haereditaria 
imbutos,  valetudine  alioquin  etiam  integerrima, 
aggrediatur,  praedictionem  cautissimam  pro¬ 
mulgare,  medici  prudentis  est*  quia  Haemopty- 

sis  hic  saepe  nihil  aliud  est  quam  Phthiseos  sig¬ 
num  primarium. 

Ante  Haemoptysin,  si  nonnulla  Phthiseos  in¬ 
dicia  emicuerint ;  vel  post  haemorrhagiam,  si 
tussis,  dyspnoea,  expectoratio  aucta,  aut  alia 
pulmonum  pertinaciter  laborantium  indicia  ae¬ 
gro  adhaeserint,  spem  adeo  felicem  inchoare 
vetamur.  Praetermissis  aliis,  terminationi  re¬ 
motae  solum,  totum  animum  impendimus  ; 
praesensque  incommodum  futuro  periculo  ab¬ 
sorbetur. 


DE  RATIONE  MEDENDI. 

Methodum  medendi  duobus  consiliis  insti¬ 
tutam  iri,  ratio  satis  superque  postulat ;  videli¬ 
cet, 

1.  Effusionem  sanguinis  quamprimum  repri¬ 
mendi,  et 

g.  Haemorrhagiae  reditum  prohibendi. 

Indicationem  primam  peragere  necesse  est 

vim  cordis  propellentem,  molemque  sanguinis 
per  pulmones  transituram,  quam  citissime  mi¬ 
nuendo  ;  ut,  (arteriis  ruptis  minore  copia  san¬ 
guinis  suppeditatis),  haemorrhagia  sua  sponte 
decrescat,  et  demum  sistat. 

Detractionem  sanguinis  e  brachio  ad  hoc  ef¬ 
ficacissime  valere,  experientia  docuit.  Medici 
igitur  est,  haemorrhagia  adhuc  violenta,  venae 
sectionem,  cum  apertura  ampla,  quamprimum 
perficere  ;  necnon,  (si  opus  fuerit  ad  profluvium 
debellandum),  e  vena  effluat  sanguis  usque  ad 
syncopen,  unde  circuitus  per  pulmones  mitior, 
vel  pene  nullus,  et  contractio  aut  systole  omnium 
arteriarum,  ideoque  vasorum  sanguinem  intus 
promentium  systole  efficacior. 

Inter  sanguinem  detrahendum,  situm  corpo¬ 
ris  erectum,  utpote  animi  deliquio  magis  faven¬ 
tem,  aeger  servare  jubeatur. 

Quod  attinet  ad  sanguinis  detractionem,  pul¬ 
sibus  arteriarum  haud  multum  fiduciae  dan¬ 
dum  ;  namque  hic,  ac  in  aliis  morbis,  longe  ali¬ 
ter  res  se  habent.  In  Haemoptysi,  pulsus  debi¬ 
les,  parvi,  frequentes,  saepius  circuitum  per 

pulmones  impeditum,  et  thoracem  sanguine  ef¬ 
fuso  gravatum,  potius  quam  debilitatem  aut  ex¬ 
inanitionem  veram,  indicaverint.  Sed  de  hoc 
sat  est  verborum  ;  namque  limites,  ultra  quos 
venae  sectio  perferri  nequeat,  nulla  linea  im¬ 
mobili  et  certa  designandi  sunt,  neque  nisi  ex¬ 
perientia  docendi.  Hic  ingenio  medici  fiden¬ 
dum  est. 

Ad  utilitatem  evacuationis  istiusmodi  in  hae¬ 
morrhagia  sistenda,  intelligendam,  parum  ju¬ 
vabit  quicquid  de  vi  revulsionis  decantarunt 
majores  nostri,  de  novo  proferre :  sine  ope 
Theoriae  vagae  modum  operandi  e  supra  dictis 
in  aprico  fore  existimo. 

Eodem  consilio  aegri  vestimenta  vel  stragula 
detrahere,  nudumque  corpus  auris  frigidulis  per 
fenestras  apertas  cubiculum  penetrantibus,  ob¬ 
jicere  debemus  ;  quia  frigidus  aer,  non  secus 
ac  frigus  aliter  admotum,  stimulum  caloris  au¬ 
fert,  motum  cordis  et  arteriarum  saluberrime 
lenit,  et  totum  corpus  sedat. 

Stimuli  omnigeni,  cum  interni  tum  externi, 
(scilicet,  animi  affectus,  calor  lecti,  tussis,  ster- 

nutatio,  et  denuo  omnes  cujusvis  musculi  volun- 
tarii  actiones,  motum  sanguinis  vel  in  toto  cor- 
pore,  vel  solum  in  haemorrhagiae  fonte,  nimio 
properantes),  diligenter  evitandae  sunt.  Usum 
vocis  et  loquelae  aegro  prorsus  interdicere  ne- 
cesse  est. 

Potatio  frigida  quam  maxima  copia  in  ven¬ 
triculum  recepta  multum  juvabit.  Neque  hoc 
mirum  ;  quia  nexus  intercedit  adeo  mirabilis 
inter  ventriculum  aliasque  corporis  partes,  ut 
potum  frigidum  huic  ingestum,  vim  magnam 
stimulos  noxios  absumendi,  et  haemorrhagias 
internas  cohibendi,  nactum  iri  liquet. 

Medicamenta  perfrigerantia  cum  potatione 
solita  haud  raro  egregie  profuit  commiscuisse. 
Ex  his  validissimum  et  longe  optimum,  quippe 
quia  vim  magnopere  astringentem  virtutibus  re¬ 
frigerantibus  adjunxit,  acidum  sulphuricum  re- 
censetur.  Plurima  aqua  dilutum,  et  saccharo 
aut  gummi  ad  gratum  saporem  usque  redactum, 
ad  libitum  cum  insigni  beneficio  administrari 
potest.  Formula,  ut  infra,  fortasse  optima» 

?>.  Decoct.  Hordei  compos,  lb.  ijfs. 

Syrup.  Simplicis,  §  vi. 

Acidi  Sulphur,  dilut.  3  iv.  Commiscea¬ 
tur  acid.  cum  Syrupo  ;  deinde  adde  De¬ 
coct.  Hordei.  M.  Utatur  pro  potu  or¬ 
dinario. 

Si  haemorrhagia  his  remediis  parere  recuset, 
atque  e  contrario  vi  furit  indomita,  exinanitio¬ 
nis  et  mortis  minace,  medici  nunc  erit  spem 
vitae  reliquam  aegrotanti  conciliare,  pectus, 
dorsum,  et  scapulas  aqua  frigida  impigre  irrigan¬ 
do,  et  mantile  amplum,  densum,  liquore  frigi¬ 
dissimo  immersum,  thoraci  admovendo. 

Quod  ad  hoc  remedium  attinet,  forsitan  vis 
qua  frigus  ad  arterias  superficiei  corporis  con¬ 
stringendas  pollet,  usque  ad  partes  internas 
consensu  vel  sympathia  inter  cutem  et  pulmo¬ 
nes  communicatur,  ideoque  vasorum  sanguinem 
promentium  incitat  contractionem. 

Venae  sectio  ultra  limites  intensa,  e  necessita¬ 
te  haemorrhagiam  cohibere  solet,  sed  interea 
robur  machinae  animalis  adeo  frangitur,  ut  ae¬ 
ger  haud  raro  vix  plane  convalescat ;  quamo- 
brem  et  melius  et  prudentius  fore  opinor,  de- 

tractionem  sanguinis  ulteriorem  ante  praeter¬ 
mittere  quam  corpus  admodum  fuerit  exhaus¬ 
tum,  methodumque  refrigerantem  supra  mon¬ 
stratam  experiri. 

Beneficium  praeclarum  sperare  fas  est :  et  ni¬ 
si  de  aegro  jam  usque  ad  extremum  ventum  sit, 
applicationem  frigoris  tentasse,  haud  (ni  fallor) 
unquam  medicum  poenitebit. 

Haemorrhagia  his  auxiliis  pro  tempore  pacata, 
indicationem  medendi  secundam  tractare  vacui 
fimus.  Scilicet,  consilio  haemorrhagiae  reditum 
prohibendi,  medicamenta  purgantia,  praesertim 

.  -i 

diluentia  et  refrigerantia — exempli  gratia,  sales 
medios,  vel  cassiam  sennam,  ut  infra,  quam  ac¬ 
riter  exhibemus : 

Ij,.  Infus.  Cassiae  Sennae,  g  vi. 

Supertart.  Potassae,  I  fs.  M.  Sumt.  Ii. 
quaque  hora,  donec  alvus  dejecta  fuerit. 

Materiam  corruptam  in  primis  viis  diu  reten¬ 
tam,  corpus  stimulare,  motum  sanguinis  abnor¬ 
mem  incitare,  calorem  augere,  ideoque  cathar- 
tica  adversus  hanc  irritationem  optime  pollere, 
perspicuum  est.  Sed  praeterea  fluxus  alvi,  vel 

natura  vel  arte  inductus,  nutrimentum  corpo¬ 
ris  divertit,  vires  functionum  vitalium  minuit, 
adimitque  musculorum  omnium,  cum  volunta¬ 
riorum  tum  non,  tensionem  praeternaturalem. 

Evacuationes  alvi  facilius  et  tutius  quam  ve¬ 
narum,  inter  Haemoptysicos,  perficere  possu¬ 
mus. 

Animi  pariter  ac  corporis,  sed  praesertim 
partium  respirationi  inservientium,  placida  quies 
nequaquam  negligenda  est. 

Quandocunque  arteriarum  pulsus  nimia  vi 
aut  frequentia  micant,  sanguinem  iterum  atque 
iterum,  jactura  priore  facile  tolerata,  detrahere 
licet :  sed  hic  oculo  cautissimo  aegri  conditio¬ 
nem  et  morbi  durationem  respicere  graviter 
suadeo. 

Dyspnoea  et  tussis  non  modo  vexant,  sed 
etiam  pulmones  stimulant,  et  haud  raro  hae¬ 
morrhagiae  reditum  conciliant :  has  igitur  irri¬ 
tationes,  misturis  mucilaginosis,  haustibus  ano- 
dynis,  vel  demum  emplastro  vesicatorio  pectori 
imposito,  (remedio  aliorum  longe  praestantissi- 
mo),  lenire  et  debellare  conamur. 

Dotes  Digitalis  Purpureae  ad  vim  cordis  et  ar¬ 
teriarum  sopiendam, — minuendam,  mirabiles, 
plurima  experientia  comprobatae  fuerunt ;  id¬ 
circo  hoc  remedium  indicationi  secundae  utilis- 
simum  optimo  jure  recensetur.  Diathesin  phlo- 

gisticam  frangit,  et  saepe  nixum  febrilem,  hae- 

*  / 

morrhagiae  reducem,  absolvit.  Hoc  medica¬ 
men  semper  sub  forma  pilulae  vel  tincturae,  do- 
sibus  primo  parvis,  brevi  iteratis,  et  quotidie 
paulisper  auctis,  citra  nauseam  et  vomitionem, 
devorari  dandum  est.  Simul  ac  pulsus  arteria¬ 
rum  debiliores,  lentiores,  et  praesertim  inter¬ 
mittentes  evaserint,  hoc  remedium  potentissi- 
mum  tempus  erit  omittendi. 

Diaeta  tenuissima  ac  etiam  parcissima,  ex  ole¬ 
ribus  et  frugibus  praecipue  parata,  Haemop- 
tysicos  uti  jubemus.  Carnes  omnigenae,  ut  cor¬ 
pus  plus  justo  calefaciunt,  (primis  morbi  die¬ 
bus  saltem),  sunt  penitus  abnegandae ;  qua¬ 
propter  nullum  cibum  nisi  frigidum,  vel  saltem 
frigidulum,  et  plurimo  potu  subacido  dilutum, 
devoratu  idoneum  esse,  probe  intelligetur. 

Anodyna  nocte  exhibita  irritationem  et  tus- 


DE  HAEMOPTYSI. 


21 


sim  sopiunt,  somnumque  illiciunt.  Remedio¬ 
rum  sedantium  Opium  certe  validissimum  ;  sed 
propter  vim  peculiarem  evacuationes  ventris  so¬ 
litas  reprimendi,  motumque  cordis  et  arteria¬ 
rum  accelerandi,  auxilium  anceps  videtur.  Hy- 
osciamus  his  incommodis  caret  ;  ideoque  huic 
morbo  utilior,  prout  dotibus  suis  narcoticis  al¬ 
vum  leniter  solvendi  facultatem  adjunxit. 

Remedia  astringentia  sanationem  integram 
magnopere  promovebunt.  Sed  raro  prius  exhi¬ 
beri  debent,  quam  evacuatione  apta,  regimine 
antiphlogistico ,  vel  Digitalis  virtute,  circuitus 
sanguinis  probe  subactus  fuerit. 

Hoc  rite  peracto,  Sulphas  Ferri,  Zinci  et  si¬ 
milia,  contra  haemorrhagiae  proclivitatem  plu¬ 
rimum  valebunt. 

Cerussa  acetata  interne  exhibita  pro  medica¬ 
mine  astringente  atque  sedante  nonnullis  medi¬ 
cis  decantatur.  Sed  Plumbum,  minimis  etiam 
dosibus,  corpori  vix,  et  ne  vix  quidem,  non  noci¬ 
vum.  Medici  prudentis  igitur  erit,  talia  pror¬ 
sus  rejicere,  atque  eo  magis,  quia  praeparata  e 

Ferro  vel  Zinco  easdem  facultates  possidere  cer¬ 
ti  sumus. 

Sin  autem,  praeter  conatus  nostros  optimos, 
Haemoptysis  in  Phthisin  Pulmonalem  desinat, 
consilium  medendi  longe  aliud,  tunc  necessarium 
erit.  Sed  de  hoc  non  meum  est  loqui,  quia  de 
Phthisi  Pulmonali  non  in  animo  erat  disserere. 

Hic  igitur,  indulgentia  lectorum  fretus,  opus 
meum,  qualecunque  sit,  ad  finem  duco. 

